
 1.12.2020
 BG
 Официален вестник на Европейския съюз
 L 402/49
 РЕГЛАМЕНТ ЗА ИЗПЪЛНЕНИЕ (ЕС) 2020/1801 НА КОМИСИЯТА
 от 30 ноември 2020 година
 за адаптиране на ставката на корекция на директните плащания в съответствие с Регламент (ЕС) No 1306/2013 на Европейския парламент и на Съвета по отношение на календарната 2020 година
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 1306/2013 на Европейския парламент и на Съвета от 17 декември 2013 г. относно финансирането, управлението и мониторинга на общата селскостопанска политика и за отмяна на регламенти (ЕИО) No 352/78, (ЕО) No 165/94, (ЕО) No 2799/98, (ЕО) No 814/2000, (ЕО) No 1290/2005 и (ЕО) No 485/2008 на Съвета (1), и по-специално член 26, параграф 4 от него,
 след консултации с Комитета по земеделските фондове,
 като има предвид, че:
 (1)
 С Регламент за изпълнение (ЕС) 2020/862 на Комисията (2) бе определена ставката на корекция на директните плащания в съответствие с Регламент (ЕС) No 1306/2013 по отношение на календарната 2020 година. Тази ставка на корекция бе определена въз основа на наличната информация в контекста на проектобюджета за 2021 г., и по-специално като бе взета предвид сумата от 487,6 млн. евро по механизма за финансова дисциплина за посочения в член 25 от Регламент (ЕС) No 1306/2013 резерв за кризи в селскостопанския сектор.
 (2)
 При тази ставка на корекция бе отчетена и необходимостта от прилагане на механизма за финансова дисциплина с цел спазване на годишните тавани, посочени в член 16 от Регламент (ЕС) No 1306/2013, както е предвидено в член 26, параграф 1 от същия регламент.
 (3)
 Необходимата сума по механизма за финансова дисциплина се запазва в размер на 487,6 млн. евро за резерва за кризи в селскостопанския сектор, но същевременно наличните предварителни разчети във връзка с предстоящото Писмо No 1 на Комисията за внасяне на корекции в проектобюджета за 2021 г., в което се съдържат прогнози за директните плащания и свързаните с пазара разходи, показва все пак, че е необходимо адаптиране на определената в Регламент за изпълнение (ЕС) 2020/862 ставка по механизма за финансова дисциплина.
 (4)
 Вследствие на това и въз основа на новата информация, с която Комисията разполага, е целесъобразно, в съответствие с член 26, параграф 4 от Регламент (ЕС) No 1306/2013, да се адаптира ставката на корекция най-късно до 1 декември на съответната календарна година, за която се прилага тази ставка.
 (5)
 Измененото предложение за регламент на Съвета за определяне на многогодишната финансова рамка за годините 2021—2027 г. (3) все още не е прието. Поради това, като предпазна мярка и като се има предвид вече много напредналият етап от процедурата за приемане на посочения регламент, нетното салдо на средствата, налични за разходите на Европейския фонд за гарантиране на земеделието за финансовата 2021 година, възлизащо на 40 368,0 млн. евро (подтаван, определен в заключенията на Европейския съвет от 21 юли 2020 г., коригиран за нотифицирани от държавите членки бюджетни трансфери в рамките на средствата, разпределени между Европейския земеделски фонд за развитие на селските райони и директните плащания), следва да се използва за изчисляване на ставката на